作者:劉均國
標題:梅花引
內容:千里月，千山雪。梅花正落寒時節。一枝昂。一枝藏。清香冷豔、天賦與孤光。孤光似被珠簾隔。風度煙遮好顏色。粉垂垂。玉累累。先春挺秀，不管百花知。似霜結。與霜別。莫使幽人容易折。短牆邊。矮窗前。橫斜峭影，重疊鬥嬋娟。黃昏慣聽樓頭角。只恐聽時零亂落。醉來看。醒來看。縈絆麗人，瀟灑倚闌干。